Măsuri de prevenire a incendiilor

În scopul prevenirii unor situații de urgență provocate de coşurile de fum și mijloacele de încălzire utilizate de populație în contextul înregistrării unor temperaturi scăzute la nivelul județului, Inspectoratul pentru Situaţii de Urgenţă „Crişana” reaminteşte cetăţenilor principalele reguli şi măsuri de apărare împotriva incendiilor specifice acestei perioade:

Coşurile de fum

• Coşurile de fum vor fi obligatoriu verificate, reparate şi curăţate periodic (în mod obligatoriu la începutul sezonului rece), de persoane specializate şi autorizate;

•    În podurile clădirilor, coşurile se tencuiesc pe interior şi pe exterior şi se dau cu var, pentru a se putea observa cu uşurinţă eventualele fisuri prin care ar putea pătrunde scântei ce pot fi surse de aprindere, dacă în zona lor sunt materiale combustibile;

•    Coşurile de fum se vor izola faţă de elementele combustibile ale planşeelor prin îngroşarea zidăriei de cărămidă a coşului cu 25 cm; în spaţiul dintre coş şi planşeu se recomandă introducerea unui strat de materiale necombustibile;

•    La trecerea prin acoperiş se lasă o distanţă de cel putin 10 cm între faţa exterioară a zidăriei coşului şi elementele combustibile ale acoperişului;

•    Nu este permis ca în coşuri să fie încastrate elementele combustibile ale acoperişului, planşeului etc.;

•    În podul clădirilor şi în încăperi nesupravegheate, pardoseala din dreptul uşiţei de curăţare se protejează cu materiale incombustibile;

•    Gurile de evacuare ale coşurilor de fum din clădirile cu învelitori combustibile se prevăd cu dispozitive de protecţie contra scânteilor (grătare din sârmă);

•    Se interzice folosirea improvizaţiilor la burlanele metalice de evacuare a fumului cu coturi multiple, montate pe lângă pereţii combustibili sau în apropierea materialelor combustibile.

Sobe cu sau fără acumulare de căldură și mijloace de încălzire electrice

•    Nu folosiţi decât materialul combustibil pentru care a fost destinată soba şi evitaţi supraîncărcarea acesteia;

•    Nu folosiţi soba decât cu uşiţa închisă;

•    Aşezaţi o tăvă metalică în faţa sobei, în dreptul uşiţei;

•    Nu aşezaţi în apropierea sobei sau pe aceasta materiale combustibile;

•    Stingeţi focul din sobă înainte de a părăsi locuinţa;

•    Nu adormiţi niciodată înainte de a vă asigura că focul din sobă este stins;

•    Verificaţi integritatea aparatelor şi mijloacelor de încălzire electrice, iar în cazul în care acestea sunt defecte, reparaţi-le cu ajutorul unui specialist sau cumpăraţi-vă altele noi;

•    Nu aşezaţi aparatele de încălzire electrice în apropierea materialelor combustibile;

•    Nu aşezaţi materiale combustibile pe mijloacele de încălzire electrice;

•    Decuplaţi aparatele de încălzire electrice înainte de a părăsi locuinţa sau de a adormi;

•    Nu lăsaţi copiii nesupravegheaţi pe timpul funcţionării sistemelor de încălzire (sobe cu sau fără acumulare de căldură ori aparate de încălzire electrice).